b'\n_START_ARTICLE_\nAleksei Romanov\n_START_PARAGRAPH_\nAleksei Lavrantjevit\xc5\xa1 Romanov, my\xc3\xb6hemmin Alexis Lawrence Romanoff (1892 Pietari, Ven\xc3\xa4j\xc3\xa4 \xe2\x88\x92 24. tammikuuta 1980 Yhdysvallat) oli ven\xc3\xa4l\xc3\xa4inen biologi, joka pakeni kommunistihallintoa Yhdysvaltoihin._NEWLINE_Romanovin is\xc3\xa4 oli pietarilainen maanomistaja, mutta ei ollut tiett\xc3\xa4v\xc3\xa4sti Romanovin tsaariperheelle sukua. Aleksei Romanov aikoi muotokuvamaalariksi ja opiskeli Taideakatemiassa sek\xc3\xa4 toimi opettajana. Ensimm\xc3\xa4inen maailmansota keskeytti h\xc3\xa4nen opintonsa, ja h\xc3\xa4n siirtyi opiskelemaan Pietarin Kansalliseen Pioneeriakatemiaan (National Military Engineering Academy). H\xc3\xa4n palveli luutnantin arvoisena pioneerijoukoissa. Lokakuun vallankumouksen j\xc3\xa4lkeen alkaneessa sis\xc3\xa4llissodassa Romanov taisteli valkoisten puolella. Bol\xc5\xa1evikkien noustua valtaan h\xc3\xa4n pakeni ensin Vladivostokiin 1920 ja sielt\xc3\xa4 Kiinaan, josta h\xc3\xa4n matkusti Yhdysvaltoihin 1921._NEWLINE_Vuonna 1923 Romanov p\xc3\xa4\xc3\xa4si opiskelemaan biologiaa Cornellin yliopistoon. H\xc3\xa4n valmistui luonnontieteiden kandidaatiksi 1925 ja v\xc3\xa4itteli filosofian tohtoriksi 1928. H\xc3\xa4n ty\xc3\xb6skenteli 36 vuotta Cornellin Siipikarjanhoitolaitoksen tutkijana, my\xc3\xb6hemmin kokeellisen alkionkehitysopin (embryologia) professorina, ja j\xc3\xa4i el\xc3\xa4kkeelle 1960. Vuonna 1928 Romanov avioitui puolalaissyntyisen Anastasia Sajenkon kanssa._NEWLINE_Romanov kiinnostui kananmunan alkionkehityksest\xc3\xa4 opiskeluaikanaan ja p\xc3\xa4\xc3\xa4tti kirjoittaa aiheesta kirjan. Yhdess\xc3\xa4 vaimonsa Anastasian kanssa h\xc3\xa4n kirjoitti teosta 20 vuotta, ja lopulta 918-sivuinen teos The Avian Egg julkaistiin vuonna 1949. He kirjoittivat my\xc3\xb6s toisen aiheeseen liittyv\xc3\xa4n teoksen The Avian Embryo, joka julkaistiin 1960.'